| **Algimantas Dziegoraitis** |
| --- |
| Gimė | 1939 m. gegužės 24 d.Kaunas |
| Mirė | 2007 m. spalio 23 d. (68 metai)Vilnius |
| Vaikai | Vytenis Dziegoraitis, Vainius Dziegoraitis |
|  |
| Veikla | teisininkas, advokatas |
| Organizacijos | Mykolo Romerio universitetas |
| Pareigos | docentas |
|  |
| Išsilavinimas | socialinių mokslų daktaras |
| Alma mater | Vilniaus universitetas |

**Algimantas Dziegoraitis** (1939 m. gegužės 24 d. Kaunas – 2007 m. spalio 23 d. Vilnius) – Lietuvos teisininkas, advokatas, teisėtyrininkas administratyvistas, socialinių mokslų daktaras, Mykolo Romerio universiteto docentas.

Biografija
----------

1962 m. Vilniaus universiteto Teisės fakultete baigė vienpakopes teisės studijas, įgijo teisininko kvalifikaciją. 1966–1969 m. studijavo Leningrado A. Ždanovo valstybinio universiteto Teisės fakultete. 1969 m. gegužės 22 d. Leningrado universitete apgynė disertaciją „Konkursas tarybinėje civilinėje teisėje", teisės mokslų kandidatas; socialinių mokslų (teisės krypties) daktaras.

1962–1975 m. ir 1976–2007 m. advokatas. 1975 m. teisingumo ministro pavaduotojas. 1969–1975 m. Vilniaus universiteto Kauno vakarinio fakulteto, 1998–2007 m. – Lietuvos teisės akademijos (nuo 2000 m. Lietuvos teisės universitetas, nuo 2004 m. Mykolo Romerio universitetas) dėstytojas, 1998–2005 m. Administracinės teisės ir proceso katedros vedėjas, 1998–2007 m. Valstybinio valdymo fakulteto mokslinės tarybos pirmininkas; nuo 1974 m. docentas. Be to, privačios advokato kontoros savininkas.

Vyriausios tarnybinės etikos komisijos (VTEK) narys (delegavo Lietuvos teisininkų draugija). 1996–2006 m. Tarptautinės kalėjimų draugijos (Prison Fellowship International) Lietuvos organizacijos pirmininkas, Lietuvos kalinių globos draugijos valdybos narys. Vienas iš „Rotary" klubo Lietuvoje atkūrėjų, jo valdybos narys. Ilgametis Lietuvos mokslų akademijos Mokslininkų rūmų narys. 2001–2005 m. žurnalo „Lietuvos advokatūra" redakcinės kolegijos pirmininkas.

Sūnūs Vytenis Dziegoraitis (g. 1971 m.).Vainius Dziegoraitis (g.1974 m.)

Mokslinė veikla
---------------

Mokslinės veiklos pagrindinės sritys: administracinė teisė, baudžiamoji politika, advokatūra. Paskelbė per 150 straipsnių teisinės valstybės kūrimo, konstitucinės teisės, civilinės ir baudžiamosios teisės, advokatūros, įstatymų leidybos, Lietuvos teisės istorijos ir kitais klausimais.

1992 m. Lietuvos Respublikos Konstitucijos projekto rengimo darbo grupės narys. LR Konstitucijos metmenų, Pilietybės, Konstitucinio Teismo, Švietimo, Referendumo, Advokatūros ir kitų įstatymų projektų bendraautoris.

Bibliografija
-------------

* Baudžiamoji politika Lietuvoje, 2002 m.;
* Lietuvos administracinė teisė: vadovėlis aukštųjų mokyklų studentams, bendroji dalis, su kitais, 2005 m.;
* Bausmė ir socialinis teisingumas, su kitais, 2007 m.

Šaltiniai
---------

1. ↑  Lietuvos mokslo potencialas Archyvuota kopija 2016-03-04 iš Wayback Machine projekto.
2. ↑  *Algimantas Dziegoraitis*. Visuotinė lietuvių enciklopedija, T. XV (Mezas-Nagurskiai). – Vilnius: Mokslo ir enciklopedijų leidybos institutas, 2009. 733 psl.
3. ↑  SMK informacija
4. ↑  [„Apie pilies vartus, kurie veriasi, bet ne visiems"] Gediminas Zemlickas